BURNO je bilo danas na sjednici Skupštine Sisačko-moslavačke županije koja je održana u Kutini. Prevrtane su stolice, bacani papri, razbijane čaše, piše portal53.hr.





Nakon što su na Aktualnom satu sjednice Županijske skupštine, koja je održana u Kutini, postavljena pitanja od strane pet vijećnika i to uglavnom iz redova HDZ-a, tijekom Aktualnog sata negodovao je HSP-ov Ivica Pandža Orkan zbog dužine trajanja odgovora. Nakon završetka Aktualnog sata, za riječ se javio Mijo Latin iz Kluba vijećnika HSS-a i HSP-a.

„Moram čestitati kolegama vijećnicima HDZ-a, jer stvarno su brzi u toj mjeri da su neki koji su došli iza mene, ispred mene postavili pitanja. To je možda dobro, jer vidio sam da je župan imao pripremljene odgovore, pa možda na naša pitanja ne bi spremno odgovorio, a to ne bi bilo dobro. Moram se požaliti i kazati da na neki način nam je onemogućen rad u Županijskoj skupštini. To se vidi iz toga što recimo niti jedan član našeg Kluba, a niti opozicije nije niti u jednom radnom tijelu“, rekao je uvodno Latin te je kazao kako su imali nekoliko pitanja, koji se tiču građana naše županije, koje su htjeli postaviti na Aktualnom satu.

Predsjednica Županijske skupštine Ivanka Roksandić je upozorila Latina kako je prekršio Poslovnik, a upravo o poretku postavljanja pitanja na Aktualnom satu iz klupa je dobacio HSP-ov Ivica Pandža Orkan koji je poručio Roksandić da zloupotrebljava Županijsku skupštinu.

„Molim vas da u buduće ne kršite Poslovnik i ne koristite ovu govornicu protiv Poslovnika“, rekla je Roksandić na što je Pandža poručio, aludirajući na zamjenika župana iz redova srpske nacionalne manjine:

„Tu četnik sjedi, vi red vodite. Ne date pitanja. Sram vas može biti“, rekao je Pandža i prišao stolu gdje su sjedili župan Žinić sa svojim zamjenicima te prevrnuo stol uz daljnje povike kako ih može biti sram, prilikom čega su razbijene čaše.

Roksandić je istoga trenutka pozvala Pandžu da napusti Sjednicu Županijske skupštine. „Čini mi se da ćemo zbog nekih vijećnika morati imati i zaštitare. Određujem stanku sada od 15 minuta“, rekla je Roksandić. Nakon stanke, obratio se župan Ivo Žinić.

„Ne dopuštam da bilo tko vrijeđa bilo koga. Iskoristi ću sve svoje ovlasti na način da ova Skupština funkcionira na način dostojno svakog čovjeka. Ovo neću dopustiti da se događa, da vijećnici jedni druge vrijeđaju, maltretiraju bez obzira na bilo kakve probleme. Ovdje moramo raditi na dostojanstven, kulturan i čovječan način“, rekao je uvodno Žinić i podsjeća kako smo i u prošlom sazivu imali „cirkus“ oko nekih točaka, ali ne ovako veliki incident.

„Osuđujem to. Ne moramo se mi slagati. Uvaženi dožupan Bjelajac je izabran po Zakonima RH, iz redova srpske nacionalne manjine, ima sva prava kao svi mi ostali. Nažalost, opterećenja ovog društva, ne samo iz bliske prošlosti, 1991. i Domovinskog rata, koje terete nas sve obitelji poginulih, ljude koji su sudjelovali u Domovinskom ratu, to je nešto što je neopisivo, ali ne možemo si uzimati u ruke pravdu i sami nekoga napadati ili kažnjavati“, kazao je Žinić.

Na kraju je Roksandić podsjetila vijećnike kako su oni u toj Skupštini zbog građana.

„Ne želim da Skupština bude kazalište, niti smo mi glumci, niti je Skupština kazalište. Molim vas da sve prijepore koje imate, sve nešto što imate, a ne tiče se održavanja sjednice, riješite na drugom mjestu. Svi vijećnici su izabrani od građana, svi vijećnici imaju pravo govoriti, dapače, moraju govoriti, jer im je to zadatak na svakoj sjednici Skupštine“, rekla je Roksandić.

Za govornicu je ponovno došao Pandža: „Ova gesta nije usmjerena protiv Srbina Dušana Bjelajca, ova gesta je usmjerena protiv toga kako vodite ovu Skupštinu. Pa ja imam prijatelja Srba. Ja sam vama htio postaviti pitanje, kako komentirate….“, na što je Pandžu ponovno prekinula predsjednica Skupštine Ivanka Roksandić poručivši mu kako to nije po Poslovniku.